YHTEINEN KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2012 /* JOIN/2013/09 final */





YHTEINEN KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2012 Johdanto Siitä lähtien kun Macao 13 vuotta sitten palautettiin Kiinalle, Euroopan unioni ja sen jäsenvaltiot ovat seuranneet tiiviisti Macaon erityishallintoalueen poliittista ja taloudellista kehitystä ”yksi maa, kaksi järjestelmää” -lähestymistavan puitteissa. Euroopan parlamentille vuonna 1999 annetun sitoumuksen täyttämiseksi sille annetaan vuosittain kertomus Macaon kehityksestä. Tämä 11. vuosikertomus koskee kehitystä vuonna 2012. Euroopan unionin suhteet Macaon erityishallintoalueeseen perustuvat yhteisiin arvoihin, eurooppalaiseen perintöön ja yhteisiin etuihin talouden, ympäristön, koulutuksen ja kulttuurin aloilla. Kahdenväliset suhteet kehittyivät vuoden 2012 aikana edelleen kauppa- ja yhteistyösopimuksen puitteissa. Sopimus allekirjoitettiin vuonna 1992, ja se tuli voimaan 1. tammikuuta 1993. EU toteaa, että ”yksi maa, kaksi järjestelmää” -politiikkaa on toteutettu vuoden 2012 aikana tyydyttävästi ja Macaon erityishallintoalueen perustuslain (Basic Law) mukaisesti. Macaon asukkaiden perusoikeuksia ja -vapauksia kunnioitettiin. Talouspolitiikassa noudatettiin edelleen markkinatalouden periaatteita oikeusvaltioperiaatetta kunnioittaen. Avoimuuden ja hyvän hallinnon edistäminen pysyi ensisijaisena tavoitteena, ja siinä myös edistyttiin jonkin verran. Macaon poliittinen hallintojärjestelmä muuttui demokraattisemmaksi. EU toivoo, että hallinnon alalla tapahtuisi lisäedistystä, joka kulminoituisi lopulta sekä hallintojohtajan että lakiasäätävän kokouksen valitsemiseen yleisillä vaaleilla. Poliittinen kehitys Vuosi 2012 oli Chui Sai Onin kolmas vuosi Macaon erityishallintoalueen hallintojohtajana. Marraskuun 15. päivänä pitämässään vuotuisessa linjapuheessa hän totesi, että Macaon hallitus oli vuoden mittaan onnistunut pitämään yllä vakaata talouskasvua ja tehnyt mahdolliseksi talouden välttämättömän monipuolistamisen. Hallituksen tavoitteena on tehdä Macaosta maailmanlaajuisesti tunnettu matkailu- ja vapaa-ajankeskus. Politiikanteossa hallitus jatkoi ”kansalaiset etusijalle” –periaatteen soveltamista ja sitoutumistaan elintason nostamiseen sekä siihen, että kaikilla ihmisillä on taustastaan riippumatta mahdollisuus päästä osallisiksi talouskehityksen hedelmistä. Hallintojohtaja lupasi hyödyntää Macaon vahvuuksia täysimääräisesti vauhdittaakseen talouden monipuolistamista. Perustuslain liitettä II muutettiin Macaon erityishallintoalueen hallintojohtajan ja lakiasäätävän kokouksen valintamenettelyn osalta. Muutoksista järjestettiin julkinen kuuleminen ennen kuin kansallisen kongressin pysyvä komitea ja lakiasäätävä kokous hyväksyivät ne. Lakiasäätävän kokouksen jäsenmäärä nousi 29:stä 33:een, ja uusista edustajanpaikoista kaksi määräytyy maantieteellisten vaalipiirien perusteella ja kaksi valitaan suoraan ammattikuntiin perustuvista vaalipiireistä. Muutokset ovat voimassa syyskuussa 2013 järjestettävissä lakiasäätävän kokouksen vaaleissa. Lisäksi hallintojohtajan valitsevan komitean jäsenmäärä nostettiin 300:sta 400:aan. Seuraavissa hallintojohtajan vaaleissa vuonna 2014 valitsijoita on siis 400. Kaiken kaikkiaan nämä muutokset ovat vaatimaton mutta myönteinen askel kohti Macaon erityishallintoalueen hallinnon demokratiapohjan vahvistumista. Sananvapaus toteutuu yleisesti ottaen hyvin Macaossa. Lehdistössä ja sähköisessä mediassa julkaistaan monenlaisia näkökantoja. Käsitys, jonka mukaan media harjoittaa itsesensuuria, on kuitenkin yleistymässä. Macaon media on erittäin riippuvainen hallituksen myöntämistä tuista, mikä on johtanut väitteisiin siitä, että toimittajien palkkaamista koskevat päätökset tehtiin hallituksen (oletettuja) etuja silmällä pitäen. Macaossa on kokoontumisvapaus, mutta on esitetty väitteitä lainvalvontaviranomaisten liian rajoittavasta toiminnasta. Perustuslakinsa mukaisesti Macao kunnioitti ja suojeli uskonnon- ja uskonvapautta. Uskontoon, uskoon tai uskonnon harjoittamiseen perustuvista loukkauksista tai syrjinnästä ei esitetty väitteitä. Hallitus on tunnustanut, että ihmiskauppa on kasvava ongelma, jonka ratkaisemiseksi se on pyrkinyt yhteistyöhön kansainvälisten kumppaneiden, muun muassa EU:n, kanssa. Avoimuuden ja hyvän hallinnon edistäminen pysyivät ensisijaisena tavoitteena, mistä ovat osoituksena useat korkean profiilin korruptiotapaukset. Vuodesta 2012 Macaon erityishallintoaluetta ei enää mainita Transparency Internationalin (TI) korruptioindeksissä. Tämä selittyy TI:n sisäisellä menettelytapamuutoksella, ei Macaon tilanteella. Vuonna 2011 Macaon sijoitusluku TI:n indeksissä oli 5,1, kun vähiten korruptoituneen maan vastaava luku oli 10. Korruptionvastainen komitea raportoi vuonna 2012, että vuonna 2011 käsitellystä 804 tapauksesta 350 oli rikoksia. Tämä on suuri pudotus niistä 768 tapauksesta, joissa vuonna 2009 nostettiin syyte. Kehitys osoittaa, että avoimuus lisääntyy Macaossa tasaiseen tahtiin. Lakiasäätävä kokous käsitteli hallituksen antamaa lakiesitystä omaisuuden ilmoittamisesta. Lakiesityksen mukaan kaikkien kolmen hallintohaaran korkeassa asemassa olevien virkamiesten on ilmoitettava kaikki kotimaassa ja ulkomailla sijaitseva omaisuutensa. Laki hyväksyttiin 4. tammikuuta 2013. Taloudellinen kehitys Macaon talouskasvu hidastui selvästi vuonna 2012: reaalinen BKT kasvoi 9,9 prosenttia[1] (vuoden 2011 jyrkkään, 21,9 prosentin kasvuun verrattuna). Tämä johtui kasvun hidastumisesta pelialan viennissä ja matkustajien käyttämässä rahamäärässä ja toisaalta Kiinan talouden suhteellisen heikosta kasvusta. Macaossa kävi kaikkiaan 28 miljoonaa matkustajaa; vuoteen 2011 verrattuna kasvua oli hyvin vähän, 0,3 prosenttia. Vierailijoista 60 prosenttia oli mannerkiinalaisia. Yksityisessä kulutuksessa ja investoinneissa ei tapahtunut suuria muutoksia. Inflaatiopaine oli vuoden aikana kova, 6,1 prosenttia. Kasvun hidastumisesta huolimatta Macaon kasinomarkkinat säilyivät vuonna 2012 maailman suurimpina – asema, joka sillä on ollut vuodesta 2006. Vuotuiset pelitulot kasvoivat 13,5 prosenttia ennätykselliseen 304 miljardiin patacaan[2] (29,6 miljardia euroa). Henkeä kohti laskettu BKT oli 611 930 patacaa (59 635 euroa[3]) vuonna 2012, millä Macao sijoittuu maailman kymmenen huippumaan joukkoon. Kuukausiansiot olivat vuoden 2012 viimeisellä neljänneksellä keskimäärin 12 000 patacaa (n. 1 169 euroa). Monilla macaolaisilla on vaikeuksia löytää kohtuuhintainen asunto, ja varsinkin vanhusten asema on usein haavoittuva. Hallintojohtaja ilmoitti marraskuisessa linjapuheessaan, että vuonna 2008 käynnistettyä käteispalkkiojärjestelmää jatketaan ihmisten elinolojen parantamiseksi. Kaikki vakituiset asukkaat saavat korotetun 8 000 patacan (780 euron) käteispalkkion, ja sosiaali-, koulutus- ja sairaanhoitoetuuksiin osoitetaan enemmän varoja. Etuuspaketti käsitti 600 patacan (58 euron) sairaanhoitosetelin, ansiotuloverotuksen 30 prosentin vähennyksen ja muita veronalennuksia, leimaverovapautuksia, vanhuksille tarkoitettuja tukia ja kuukausieläkkeitä, koulutustukia, sähkönmaksuavustuksia, avustuksia pienituloisille perheille ja varojen ohjausta keskushallinnon säästötileille. Terveydenhoitoon osoitettiin kymmenen miljardia patacaa (970 miljoonaa euroa) tehokkaamman sairaanhoitojärjestelmän ja perusterveydenhuoltoverkoston luomiseksi. Tavoitteena on tarjota kaikille asukkaille ilmaiset yleis- ja erikoissairaanhoidon palvelut vuoteen 2020 mennessä. Pelialan merkitys Macaon talouden pilarina on suurempi kuin koskaan. Sen osuus BKT:stä on yli 40 prosenttia verrattuna vuosikymmenen takaiseen tilanteeseen, jolloin sen osuus oli alle 30 prosenttia. Peliala yksinään työllisti 23 prosenttia[4] Macaon työvoimasta. Jos mukaan lasketaan pelialaa sivuavat sektorit, kuten matkailu, vähittäiskauppa ja pelialaan kytkeytyvä rakennustoiminta, osuuden uskotaan nousevan yli 70 prosenttiin. Peliveron osuus vuoden 2012 verotuloista oli 83 prosenttia[5]. Talouden monipuolistaminen muille aloille kuin pelialalle on edelleen Macaon hallituksen tavoite. Se ryhtyi joihinkin toimiin muiden alojen, kuten kokous-, kannuste- ja tapahtumamatkailun, luovien alojen ja kulttuuriteollisuuden, kehittämiseksi. Monipuolistamisessa ei kuitenkaan tapahtunut suurtakaan edistystä, mikä selittyy infrastruktuurin pullonkauloilla, oheisliiketoimintaa harjoittavien klustereiden puuttumisella ja henkilöstöpulalla. Viimeksi mainittu tekijä oli ratkaiseva, koska peliala ja sen oheisalat houkuttelivat edelleen enemmän työvoimaa kuin muut alat. Työttömyysaste laski vuoden 2012 viimeisen neljänneksen aikana 1,9 prosenttiin, joka on alin lukema vuosikymmeneen. Kasinoteollisuuden nopean kasvun hillitsemiseksi Macaon hallitus jatkoi erilaisten rajoittavien toimenpiteiden toteuttamista. Esimerkiksi pelipöytien määrä on rajattu 5 500:aan vuoteen 2013 asti ja sitä seuraavien kymmenen vuoden aikana niiden vuotuisessa keskimäärässä sallitaan enintään 3 prosentin lisäys. Vuoden 2012 lopussa Macaossa oli käytössä 5 485 pelipöytää. Marraskuussa 2012 kasinoiden ikäraja nostettiin 18:sta 21:een tarkoituksena ehkäistä nuorten ryhtymistä pelaajiksi. Infrastruktuurin pullonkaulojen helpottamiseksi ja talouden kestävyyden lisäämiseksi Macao sopi keskushallinnon kanssa tontin liisaamisesta Manner-Kiinassa sijaitsevaan Zhuhain naapurikuntaan sijaitsevalta Hengqinin saarelta. Tontista on tarkoitus tehdä erityistalousalue. Macaon hallitus on kieltänyt kasinoiden rakentamisen alueelle ja keskittyy sen sijaan muihin aloihin, esimerkiksi teknologiapalveluihin ja luoviin aloihin. Alueelle sijoitetaan myös Macaon yliopiston uusi kampus, jonka rakentaminen saadaan valmiiksi vuonna 2013. Macaon yliopistolle liisaama osa kuuluu Macaon lainkäyttövaltaan vuoteen 2049 asti. Macaon lakiasäätävä kokous sääti 12. lokakuuta toimenpiteistä, joilla hillitään keinottelua asuntomarkkinoilla. Esimerkiksi kesäkuussa 2011 käyttöön otettu asuinkiinteistökaupoista perittävä erityisleimavero ulotetaan koskemaan myymälöitä, toimistoja ja pysäköintialueita. Viimeksi mainituista olikin tullut uusin keinottelukohde sen jälkeen kun markkinoille on alkanut virrata kuumaa rahaa osittain siksi, että rahoituksen saanti Yhdysvalloissa on helpottunut. Ensimmäisen vuoden erityisleimavero vahvistettiin 20 prosentiksi ja toisen vuoden 10 prosentiksi. Jos ostaja on yritys tai ulkomaalainen, edellä mainittuihin määriin lisätään 10 prosenttia. Kiinan ja Macaon tiiviimpää taloudellista kumppanuutta koskevaan järjestelyyn (CEPA) tehty yhdeksäs lisäys allekirjoitettiin 2. heinäkuuta 2012. Tammikuun 1. päivänä 2013 tuli voimaan 48 uutta palvelujen vapauttamista koskevaa toimenpidettä. Manner-Kiinan 160 palvelualasta 149 on nyt avoinna Macaoon sijoittautuneille palvelujentarjoajille. CEPAan tehdyn järjestyksessä toisen lisäyksen johdosta tavarakauppa vapautettiin kokonaan vuonna 2006. Viimeisimmällä lisäyksellä helpotetaan macaolaisyritysten osallistumista rajatylittävään yhteistyöhön Hengqinissä ja annetaan niille lisää myönnytyksiä. Eurooppalaiset yritykset seuraavat edelleen mielenkiinnolla CEPAan ja Hengqinin erityistalousalueeseen liittyvää kehitystä, koska kyseiset hankkeet tarjoavat yrityksille investointimahdollisuuksia Manner-Kiinassa. Macao on jatkanut taloudellista yhdentymistä Helmijoen suistoalueen kanssa ja vahvistanut asemaansa Manner-Kiinan ja portugalinkielisten maiden välisenä siltana talouden ja kaupan alan yhteistyöfooruminsa avulla. Keskushallitus on luvannut tukea Macaota sen pyrkimyksissä kehittyä kansainväliseksi matkailu- ja vapaa-ajan keskukseksi sekä Kiinan ja portugalinkielisten maiden liike-elämän ja kaupan kohtauspaikaksi. EU:n ja Macaon yhteistyö EU:n ja Macaon yhteistyön kohokohta oli Macaon hallintojohtajan Chui Sai Onin vierailu EU:ssa 10. tammikuuta 2012. Vierailua isännöi komission puheenjohtaja José Manuel Barroso. Lisäksi vuonna 2012 tuli täyteen 20 vuotta Euroopan talousyhteisön ja Macaon välisen kauppa- ja yhteistyösopimuksen allekirjoittamisesta. EU:n ja Macaon kahdenvälinen kauppa kasvoi tasaisesti vuonna 2012. Vuoden ensimmäisinä yhdeksänä kuukautena EU:n vienti Macaoon kasvoi 17 prosenttia 282 miljoonaan euroon[6] Macaon tuontikysynnän kasvaessa sen talouskasvun siivittämänä. EU:ssa valmistettujen ylellisyystavaroiden, gourmet-elintarvikkeiden, viinin ja ajoneuvojen kysyntä on kasvussa. Tämä selittyy sillä, että kasinoyrittäjät panostavat muihin kuin pelaamisesta syntyviin tulolähteisiin, esimerkiksi ylellisyystavaroiden myyntiin. EU:n kauppa Macaon kanssa on ollut ylijäämäistä vuodesta 2009 (192 miljoonaa euroa vuoden 2012 ensimmäisinä yhdeksänä kuukautena). Macaon tuonnissa EU on kakkossijalla Kiinan jälkeen; sen osuus vuoden 2012 tuonnista oli 23 prosenttia[7]. Sekä EU että Macao pitävät yhteistyön lisäämistä edelleen yhtenä keskeisenä tavoitteena. Yhteistyötä halutaan tehdä myös uusilla yhteisen edun mukaisilla aloilla, kuten kulttuuri ja ympäristönsuojelu. Tämä vahvistettiin rakentavissa keskusteluissa, joita käytiin EU:n ja Macaon sekakomitean vuosikokouksessa Brysselissä 4. joulukuuta 2012. Sekakomitean kokouksessa molemmat osapuolet tarkastelivat suhteiden viimeaikaista kehitystä muun muassa kaupan ja investointien alalla. Ne loivat katsauksen tehtyyn yhteistyöhön, kuten oikeudellisen yhteistyön ohjelmaan ja macaolaisten tulkkien koulutusohjelmaan sekä Hongkongissa ja Macaossa toimiville yrityksille suunnatun EU:n tiedotusohjelman (EUBIP) toimintoihin Macaossa. Lisäksi ne keskustelivat veroasioissa tehtävästä yhteistyöstä ja vaihtoivat näkemyksiä yhteistyömahdollisuuksista säästöjen verotuksen alalla ottaen huomioon viimeaikaisen kansainvälisen kehityksen veroviranomaisten välisen tiedonvaihdon alalla sekä tarpeen varmistaa tasapuoliset toimintaedellytykset kansainvälisesti. Sekakomitean vuonna 2011 pidetyn kokouksen yhteydessä parafoitiin tiettyjä lentoliikenteen näkökohtia koskeva Macaon ja EU:n horisontaalinen sopimus. Menettelyt sopimuksen allekirjoittamiseksi ovat edenneet sen jälkeen, teksti oli käännetty kiinaksi ja portugaliksi. Euroopan komission osittain rahoittamia ja Hongkongin eurooppalaisen kauppakamarin hallinnoimia EUBIP:n toimia jatkettiin. EUBIP on onnistunut lisäämään eurooppalaisten ja macaolaisten yritysten välisiä yhteyksiä. Se järjesti vuoden mittaan tapahtumia immateriaalioikeuksien suojelusta, CEPAsta sekä EU:n ja Kiinan välisistä kauppasuhteista Macao mukaan lukien. Se myös kannusti EU:ta osallistumaan kahteen merkittävään Macaossa vuosittain järjestettävään tapahtumaan eli Macaon investointifoorumiin ja kansainvälistä ympäristöalan yhteistyötä käsittelevään foorumiin ja sen yhteydessä järjestettävään näyttelyyn. EU:n näkyvyys näissä kahdessa tapahtumassa oli hyvä, koska EU osallistui jäsenvaltioiden ja eurooppalaisten yritysten kanssa yhteiseen EU-paviljonkiin. Paviljongit tarjosivat myös hyvän verkostoitumisfoorumin macaolaisille ja mannerkiinalaisille vierailijoille sekä tilaisuuden esitellä eurooppalaisia yrityksiä. EUBIP-ohjelma päättyi marraskuussa 2012. Sen jatko-ohjelma käynnistään vuonna 2013. Macaon ja EU:n akateeminen ohjelma käynnistyi 1. syyskuuta 2012. Sitä toteuttaa yhteenliittymä, johon kuuluu Macaon yliopisto, Macaon Eurooppa-tutkimuksen laitos ja yhteistyökumppaneita EU:sta. Ohjelman tavoitteena on edistää akateemista tutkimusta, kehittää EU:n näkyvyyttä parantavia toimia ja vahvistaa akateemista yhteistyötä EU:n korkeakoulujen kanssa. EU ja Macao päättivät jatkaa kaksikielisten tulkkien (kiina–portugali) koulutusta koskevaa yhteistyötä. Komission tulkkauksen pääosaston pääjohtaja ja Macaon hallinto- ja oikeusministeri allekirjoittivat 21. marraskuuta 2012 asiaa koskevan yhteisymmärryspöytäkirjan, jonka tavoitteena on lisätä pätevien tulkkien lukumäärää Macaon kaksikielisen hallinnon (kiina ja portugali) tarpeiden tyydyttämiseksi. Tulkkien koulutusohjelma järjestetään Macaossa ja Brysselissä viiden kuukauden ajan. Macaota käsittelevä valokuvanäyttely ”Bridging Time” avattiin Euroopan komission päätoimipaikassa Brysselissä 4. joulukuuta 2012. EU jatkaa Macaon erityishallintoalueen kanssa solmimiensa suhteiden hoitamista, talous- ja kauppakontaktien lisäämistä, yhteistyön parantamista yritysten ja kansalaisyhteiskunnan kanssa sekä ihmisten liikkuvuuden ja vuorovaikutuksen edistämistä. Vuorovaikutus ja vuoropuhelu EU:n ja Macaon välillä jatkuu vuonna 2013. EU:n toiveissa on, että varsinkin kulttuurivaihtoon liittyvä toiminta sekä yhteistyö, jota tehdään akateemisella alalla, ympäristöalalla, oikeusalalla ja Macaon talouden monipuolistamistavoitteen tiimoilta, lisääntyvät. [1] Lähde: Ellei toisin mainita, kaikki taloutta koskevat luvut ovat Macaon erityishallintoalueen hallituksen väestönlaskenta- ja tilastokeskuksen julkaisemia virallisia lukuja. [2] Lähde: Macaon erityishallintoalueen hallituksen pelialan valvonta- ja koordinointivirasto. [3] Vuoden 2012 vaihtokurssien (euro/pataca) keskiarvo oli 10,2612. [4] Lähde: Macaon erityishallintoalueen hallituksen väestönlaskenta- ja tilastokeskuksen työllisyyskatsaus 4Q/2012. [5] Lähde: Macaon erityishallintoalueen hallituksen rahoituspalveluvirasto. Vuoden 2012 luku kattoi ajanjakson tammikuusta marraskuuhun. [6] Lähde: Eurostat. [7] Lähde: Macaon erityishallintoalueen hallituksen väestönlaskenta- ja tilastokeskus.